**Minningagrein í Mbl. 17. apríl 2009.**

Ingólfur Guðbrandsson kom víða við og af mörgu er að taka þegar líf hans er skoðað. Ég ætla hér að segja frá einum þætti lífs hans, sem eru tónlistarnámskeið hans handa almenningi. Þegar grannt er skoðað eru slík námskeið ekki víða í boði. Þeir sem fara á mis við tónlist í föðurhúsum hafa því ekki um auðugan garð að gresja og eftirleikurinn er ekki léttur. Margir átta sig þó á því að á þessu þarf að gera bragarbót ef þeir ætla að njóta þeirra lífsgæða sem góð tónlist færir þeim.

Þá gerðist það árið 1993 að Ingólfur auglýsti fyrsta tónlistarnámskeið sitt í samvinnu við Endurmenntun Háskóla Íslands. Hann stóð þá á sjötugu. Fyrsta námskeiðið hélt hann í venjulegri kennslustofu og það sóttu 25-30 manns. Hópurinn var æði fjölbreyttur. Þarna voru nokkrir hljóðfæraleikarar og annað tónlistarfólk, en að stærstum hluta voru þátttakendur óskólagengnir í tónlist og fæstir þeirra höfðu hlotið tónlistaruppeldi. Ég var þarna og veit að allmargir áttu ekki einu sinni plötuspilara. Ingólfur kynnti okkur ekki aðeins fyrir tónlistinni, heldur einnig tónskáldum og flytjendum. Við fengum inngrip í sögu tónlistar, hljóðfæra og hljóðritunar, enda var það ætlun Ingólfs að þátttakendur kæmu sér upp góðu hljómplötusafni (CD), sem ég veit að mörgum tókst. Jafnframt útskýrði Ingólfur fyrir okkur tæknileg atriði í uppbyggingu tónlistar, hvernig hún þróaðist og gerði samanburð á tónskáldum og tímabilum, allt með vel völdum tóndæmum.

Það fór ekki á milli mála að Ingólfur naut sín vel á þessum vettvangi. Það fór enda þannig að hann hélt áfram allt til ársins 2001 og hafði þá haldið tíu námskeið, hvert með sínu sniði. Það var haldið námskeið á hverju ári og tvö árið 2000. Þau færðust úr kennslustofunni inn í hátíðarsal H.Í., en þaðan í safnaðarheimili Hallgrímskirkju og að lokum í safnaðarheimili Háteigskirkju. Hvert námskeið stóð ýmist saman af 5, 8 eða 10 skiptum. Mestur varð fjöldi þátttakenda á annað hundrað manns, en var iðulega 50 til 80 manns.

Ingólfur lagði á það áherslu að góð hljómflutningstæki væru á staðnum og safnaði fé svo hátíðarsalurinn mætti eignast góð tæki. Þannig fengum við nú notið tónlistarinnar á besta mögulega máta. Ingólfur áleit jafnframt að aðgangur skyldi vera ódýr og þess vegna tók hann alla umsjón námskeiðanna í sínar hendur hin síðari árin.

Einlægni Ingólfs í fölskvalausri aðdáun hans á tónlistinni vakti aðdáun mína. Lýsing hans á tónskáldum, stjórnendum, hljóðfæraleikurum og söngvurum var stórbrotin og borin fram á þann hátt að við fengum hlutdeild í skynjun kennarans. Við fengum ekki aðeins innsýn í tónlist og tækni, heldur vorum við hrifin með inn í hugarheim tónlistarunnanda og eins reyndasta flytjenda okkar á klassískri tónlist. Og allt var þetta borið fram á afar vönduðu máli sem var okkur hinn dýrmætasti fjársjóður. Ingólfur hafði þann háttinn á að hann tók saman efni hvers tíma og dreifði meðal þátttakenda í prentuðu máli. Það nálgast að vera full mappa af tónlistarsögu.

Árið 1996 kynnti Ingólfur okkur fyrir meistara Bach. Í framhaldi þess námskeiðs var farið á slóðir Bachs í Þýskalandi, ferð sem er ógleymanleg öllum sem hana fóru. Ingólfur fór með okkur til Eisenach, fæðingarborgar meistarans, og síðan til hverrar borgarinnar á fætur annarri, sem allar tengdust lífi og starfi hins stórbrotna snillings. Á þessum slóðum gafst tækifæri til að heyra tónlist Bachs leikna á þau hljóðfæri sem hann hafði sjálfur leikið á. Ferð þessi var endurtekin að ári.

Í kjölfar námskeiðs um Beethoven var farið á slóðir hans, allt frá Bonn til Salzburg og Vínar. Sú ferð verður lengi í minnum höfð. Eftir námskeið sem snerist mestmegnis um Mozart var farið í fræðandi og stórskemmtilega ferð á heimaslóðir hans í Salzburg og Vín. Í Vín sóttu ferðalangarnir af Íslandi marga tónleika, m.a. Brúðkaup Fígarós í Vínaróperunni og úrval sönglaga Mozarts í Musikverein. Nokkrir sáu og heyrðu Placido Domingo og Dmitri Hvorostovsky í Spaðadrottningu Tchaikowskis undir stjórn Japanans Seiji Ozawa. Þaðan var haldið til Prag að sjá Brúðkaup Fígarós (aftur) í húsi sem frumsýndi margar óperur Mozarts á sínum tíma. Þessi ferð var síðar endurtekin.

Eftir tvö námskeið árið 2000 var haldið í Ítalíuferð sem er algerlega óviðjafnanleg, svo skipulögð og skemmtileg var hún. Af öllu því sem þar var í boði nefni ég aðeins Verdióperuna Nabucco í hringleikahúsinu (Arena) í Verona, ferð á veitingahúsið Caruso í Sorrento og sjóferð til Capri.

Þetta var þrekvirki, Ingólfur, og megi þín ætíð verða minnst fyrir það.

Hafðu kærar þakkir.

Már Viðar Másson